Els Mossos d'Esquadra han abatut aquest dilluns, poc abans de les sis del matí, un home que ha entrat a la comissaria de Cornellà de Llobregat (Baix Llobregat) armat amb un ganivet i cridant "Al·là és gran" en àrab. L'home, Abdelouahab Taib, ha accedit fins a la recepció de l'edifici policial "amb intenció d'atacar els agents", segons ha informat el cos policial a través de Twitter, i una mossa ha acabat disparant-li. L'atacant residia a uns 150 metres de la comissaria. Els Mossos tenen previst escorcollar el seu domicili, al número 6 del carrer Garraf, aquest mateix matí. L'Audiència Nacional ha assumit la investigació de l'atac.

Fins al moment no han transcendit detalls del que ha passat, que investiguen els serveis d'informació de la policia catalana. Els Mossos mantenen obertes totes les hipòtesis, inclosa la d'un presumpte atemptat terrorista. La fiscal general de l'Estat, María José Segarra, ha assegurat aquest matí a Santander que és "prematur" establir què ha passat i ha assenyalat que serà la investigació de les Forces i Cossos de Seguretat la que determinarà si ha estat un atac terrorista o "l'actuació d'un pertorbat", informa Europa Press.

Un home armat amb arma blanca ha accedit aquest matí a la comissaria de Cornellà amb l’objectiu d’atacar els agents. L’agressor ha estat abatut. Els fets han succeït poc abans de les 6 del matí — Mossos (@mossos) 20 d’agost de 2018

Fonts policials asseguren que els agents han intentat repel·lir l'atac abans de disparar. El mort era d'origen algerià i tenia 29 anys, segons aquestes mateixes fonts. Era veí de Cornellà de Llobregat i tenia un NIE espanyol. Fonts policials asseguren que no figurava entre els sospitosos de gihadisme sota investigació. A les bases de dades del Centre d'Intel·ligència contra el Terrorisme i el Crim Organitzat (CITCO), on els cossos policials han d'incloure les dades bàsiques de les seves indagacions per facilitar la cooperació entre els agents, tampoc hi ha cap referència de l'atacant, segons confirmen fonts del centre.

Escorcoll policial

Els Mossos, a punt d'escorcollar el domicili de l'atacant. J.G.

Els veïns del bloc on vivia l'agressor han estat desallotjats pel meticulós escorcoll policial. Tots els veïns consultats coincideixen que Abdelouahab Taib es va instal·lar als baixos de l'edifici fa cosa de dos anys, després d'iniciar una relació amb una dona de nacionalitat espanyola. La dona, coincideixen, s'havia convertit a l'islam després de conèixer-lo i havia canviat la seva forma de vestir: des de feia un temps la veien al barri amb el tradicional vel islàmic, així com roba de màniga llarga per cobrir cames i braços. La dona té dues filles (fruit d'una relació anterior amb un ciutadà asiàtic) que també vivien al mateix pis. Les nenes, no obstant això, estan de vacances amb el pare. Els Mossos d'Esquadra, segons diverses fonts, s'han endut la dona a prendre-li declaració pel que ha passat. Els veïns i fonts policials han explicat que la parella estava en tràmits de separació.

Fonts policials asseguren que l'agent no estava sola quan l'home ha irromput a la comissaria i afegeixen que els agents han intentat repel·lir l'atac abans de disparar. La sala de comandament dels Mossos d'Esquadra ha avisat dels fets tant a la resta de comissaries de la policia autonòmica catalana com a la resta de Forces i Cossos de Seguretat de l'Estat. La seu policial està acordonada. La jutgessa ja ha fet l'aixecament del cadàver i la policia científica continua a la comissaria on s'han produït els fets recaptant indicis materials.

Fa tot just tres dies que s'ha complert el primer aniversari dels atemptats terroristes de la Rambla i Cambrils del 17 d'agost de l'any passat, que van deixar 16 morts i més de 150 ferits.